Keld Albrechtsen (EL), 2003-02-25:
Det er jo en idé, som oprindelig stammer fra Enhedslisten, og som vi opnåede en aftale med den tidligere regering om, som vi var meget glade for. Derfor er den her sag selvfølgelig også en af de sider ved den nye regerings virke, som vi er mest skuffede over.
Det siger sig selv på den baggrund.
Det fremstilles af de borgerlige ordførere, som om det her er noget, man må overlade til forældrenes ansvar alene som et frit valg.
Men problemet er jo, at børn, der kommer fra familier, der befinder sig i en kritisk situation socialt, ikke har et frit valg med hensyn til kost.
Hvis de overhovedet har et valg, kan det være, hvorvidt de skal skaffe sig noget Coca-Cola eller noget andet, men de har jo ikke altid et frit valg med hensyn til kosten.
Det vil vi gerne være med til at sikre.
Vi kan jo ikke tvinge folk til noget, og det er jo heller ikke tankegangen bag det her.
Det er jo ikke for at overtage ansvaret fra folk.
Men det er for at sikre, at alle de, der vokser op i vores land, får muligheden for at få en god kost og gode kostvaner og kunne bygge det op, også som grundlag for deres voksenliv.
Derfor kan jeg egentlig ikke forstå, at liberale politikere vil trække urliberale, gamle doktriner frem til brug i den her debat.
Hvis man ser på USA, har de jo haft en kostudvikling, hvor de ligger foran den udvikling, vi har her i Danmark, med hensyn til en generation, der er vokset op med fedme, overvægt, mangel på motion, meget tidlig udvikling af sukkersyge, hvilket er et meget stort problem i USA i dag, og efterfølgende vil der komme hjerte-kar-sygdomme i meget stor udstrækning, desværre, efterhånden som den generation bliver ældre, og også allergi- og kræftsygdomme.
Det synes jeg faktisk vi her i Danmark burde gøre en yderligere indsats for at forebygge.
Og det, forslaget går ud på, er lige præcis at gøre en yderligere indsats.
Jeg tror såmænd, det er små penge, vi taler om her, i forhold til de midler, som efterfølgende skal bruges i vores sygehusvæsen, hvis ikke den her opgave lykkes.
Så også nationaløkonomisk og set på lang sigt er det direkte tåbeligt, hvis man ikke vil være med til at vedtage et forslag som det her.
Jeg kan ikke se, at det kan genere nogen.
Der er ikke et element af tvang over for nogen.
Liberale principper burde heller ikke kunne stå i vejen for det.
Der er ikke tale om noget smagsdommeri eller nogen løftet pegefinger, men om et tilbud, som alle kan deltage i.
Det er kort sagt et forslag, som det efter min opfattelse burde være umuligt for nogen partier her i salen, uanset ideologisk udgangspunkt, at gå imod; det vil spare det offentlige for mange penge på sigt, det vil nedsætte sygeligheden i samfundet, og det vil øge menneskers livskvalitet.
Jeg kan ikke fortsætte på den her måde, for nu begynder
lampen at lyse
Jeg synes, de borgerlige ordførere har en overordentlig dårlig sag, men de har jo endnu tid til at tænke sig om; vi er ved førstebehandlingen, og forslaget skal i udvalg.
Det vil være muligt lige så stille at ændre holdning, og vi skal ikke komme og hovere bagefter, hvis man ændrer holdning undervejs.
Så ser vi bort fra det, der er sagt ved førstebehandlingen, og så glæder vi os over resultatet.
Lad det være en opfordring.
Der er jo ingen tvivl om, at forældrene har det helt afgørende ansvar i den her sag, men der kan jo heller ikke være nogen tvivl om - og der vil jeg så vende spørgsmålet tilbage til spørgeren - at samfundet vel også har en forpligtelse til og en interesse i at sikre, at sundheden bliver varetaget, også med hensyn til at forhindre, at vores sygehusudgifter bare skal blive ved med at vokse og vokse.
Så vil jeg sige med hensyn til ønsket om udbygning, at da fru Ritt Bjerregaard var fødevareminister, drøftede jeg også muligheden for, at vi kunne komme videre med f.eks. at tilbyde sund mad til patienter på hospitalerne og yde en støtte til det.
Så bestemt vil vi gerne fra Enhedslistens side være med til at se på andre elementer.
Men jeg er da enig med Socialdemokratiet i, at nu må vi prøve at få genoprettet det gode arbejde, som vi fik sat i gang.
Jeg kan svare helt bekræftende, at Enhedslisten gerne medvirker til at udbygge det her på områder, hvor det vil være fornuftigt.